Private jobfirmaer skal spille en større rolle i beskæftigelsessystemet, hvis det står til Venstre.

Oppositionspartiet er på forhånd tildelt en nøglerolle i forhandlingerne om en reform af systemet for ledige, hvor regeringen går efter et bredt politisk forlig.

Arbejdsmarkedsordfører Hans Andersen afviser på forhånd, at partiet vil bakke op om en reform, der udelukker jobfirmaer.

"Der er simpelt hen brug for, at vi gør brug af de bedste aktører for at få de ledige hurtigt tilbage i job. Og de bedste er i vores optik en kombination af både offentlige og private aktører," siger han.

Frit valg skal spare fire milliarder

Faktisk vil Venstre gerne have skruet op for brugen af private aktører igen. Det skal ske ved at give de ledige frit valg mellem jobfirmaer, vikarbureauer, jobcentre og a-kasser, og samtidig give kommunerne kvoter for brugen af andre aktører.

På den måde vil Venstre spare fire milliarder kroner årligt.

"Jeg vil ikke kalde det kassetænkning, men vi har brug for at vi får bedre kvalitet til billigere penge, og at konkurrencen på hele området bliver stærkere," siger Hans Andersen.

Er du enig med Socialdemokraterne i, at private aktører er et problembarn, som skal behandles med særlig omhu?

"Nej, der har både været dårlige private aktører, og der er dårlige jobcentre. Der er sådan set ikke nogen, der er gode nok til at pege fingre af andre på beskæftigelsesområdet," siger Hans Andersen.

De private jobfirmaer fik medvind under den borgerlige regering, som for eksempel gjorde det til en pligt for kommuner at aktivere højtuddannede hos private.

Hans Andersen afviser, at der igen kan blive tale om et system, hvor kommunerne er tvunget til at sende særlige typer af ledige ud til private aktører.

"Vi vil øge brugen af private aktører gennem mere frit valg til den enkelte ledig," siger han.

Rigsrevision tager fejl

Det såkaldte Carsten Koch-udvalg anbefaler at bevare det nuværende system, hvor kommunerne selv kan vælge, om de vil bruge jobfirmaer.

Socialdemokraterne mener, at Venstre skal læse Rigsrevisionens rapport fra sidste år, som konkluderer, at jobcentre er både bedre og billigere end jobfirmaer og a-kasser.

Hans Andersen hæfter sig dog mere ved jobfirmaernes kritik af rapporten.

"Rigsrevisionen rapport er jo blevet kritiseret ret markant. Blandt andet er brancheforeningen bestemt ikke enige i konklusionerne. Jeg mener ikke, at Rigsrevisionens rapport alene giver et retvisende billede," siger han.

Men har I ikke dårlige erfaringer med at give private aktører for lang snor?

"Problemet har været, at jobcentrene simpelt hen ikke har været skarpe nok til at måle på resultaterne. Så en situation, hvor man ikke får value for money må ikke opstå fremadrettet," siger Hans Andersen.

Så du anerkender ikke, at det løb løbsk med private aktører en overgang?

"Nej, det mener jeg sådan set ikke. Der er både kommuner, som ikke følger op på de private aktører, og der er private aktører, som ikke har leveret varen, men der må det være op til den enkelte kommune at lukke et tilbud ned, hvis ikke det fungerer," siger han.

De politiske forhandlinger om en reform starter forventeligt, når ekspertudvalgets rapport offentliggøres efter den 3. februar.